El Centre Esportiu del Grau de Gandia acull la pròxima reunió del programa 'Lideresas Amazonas' per fomentar el triatló entre les dones
18 abril 2024

## El Centre Esportiu del Grau de Gandia acull la pròxima reunió del programa 'Lideresas Amazonas' per fomentar el triatló entre les dones18 abril 2024Última actualització: 18 abril 2024

![](../gestion/img/ce66ed2c5239796389e359261b3586d4c085f0e0bc021272609d192be9e0a805.jpg)  
  

El **regidor d'Esports, Jesús Naveiro** i la **presidenta i directora tècnica de la Federació de Triatló de la Comunitat Valenciana, Vanessa Huesa**, han anunciat que Gandia tornarà a acollir una **quedada del programa 'Lideresas Amazonas'** el pròxim dissabte, **20 d'abril**.  
  
Aquesta iniciativa va nàixer de la mà de la Federació Espanyola de Triatló en col·laboració amb les federacions autonòmiques i té com a objectiu fomentar l'activitat física femenina i augmentar el nombre de dones que se sumen a aquesta disciplina en particular.  
  
Sobre la jornada, Huesa ha explicat que serà una reunió en què _"les dones que ja tenen certa experiència en aquest esport utilitzaran la seua trajectòria per ajudar altres que estan començant"_.  
  
Per part seua, Naveiro ha reafirmat el compromís del govern municipal a l'hora de promocionar tota mena d'esports. _"El triatló és un esport en auge que cada vegada té més adeptes i des de la Federació s'està fent una aposta encertada per la seua promoció entre les dones, per la qual cosa no podem fer més que implicar-nos"_.  
  
Així doncs, el dia començarà a les **9.30 hores al Centre Esportiu del Grau**, on les participants aprendran nocions bàsiques sobre natació, tant en aigües obertes com en general, i carrera.  
  
_"Les activitats aniran dirigides a conéixer la tècnica de l'esport, les coses que han de tenir en compte a l'hora de practicar-lo, el material, etc. Començarem amb una sessió a la piscina i després passarem a la carrera"_, ha assenyalat. En aquest cas, la líder serà **Sílvia Valero, llicenciada en Educació Física i entrenadora nacional de triatló**.  
  
Pel que fa als requisits, qualsevol persona que tinga **18 anys o més** es podrà apuntar a la sessió independentment de la seua condició física. Per fer-ho, caldrà inscriure's, de forma totalment gratuïta, a **[https://lideresasamazonas.org/quedadas/](https://lideresasamazonas.org/quedadas/)**.  
  
La presidenta ha agraït tot el suport que ha rebut la Federació per part de l'Ajuntament. A més, ha afegit que _"serà una jornada d'aprenentatge molt divertida"_ i ha convidat totes les ciutadanes, tant de Gandia, com dels seus voltants, a participar-hi.